Tuindienste vind swemlegende se gesteelde medaljes  Die medaljes wat teruggevind is (Foto: Verskaf) Die Suid-Afrikaanse swemlegende Joan Breetzke (née Harrison) se goue Olimpiese medalje wat tydens ŉ huisbraak gesteel is, is teruggevind. Volgens Craig Murray, een van Harrison se kleinkinders, is hy Dinsdag deur Justin James Ainslie gekontak nadat werkers van sy tuindiensteonderneming, Shosholoza Cleaning, in Southernwood in Oos-Londen op die medalje afgekom het. Ainslie het aanvanklik kontak gemaak met Sharl Townsend van Townsend’s Treasures wat bewus was van die diefstal en hy het Ainslie aangeraai om met Breetzke se familie kontak te maak. Die goue Olimpiese medalje, wat Breetzke op 16-jarige ouderdom by die 1952-Olimpiese Spele in Helsinki gewen het, sowel as die goue medalje wat sy op die Statebondspele in 1954 gewen het, is aan die familie terugbesorg. Joan Harrison (middel) met haar goue medalje by die Olimpiese Spele in Helsinki in 1952 (Foto: AFP) “Ons kan nie vir Justin en Sharl genoeg dankie sê vir hul moeite om die medaljes aan ons terug te besorg nie. My ouma kon nie ophou glimlag toe ons haar vertel nie. Sy kon nie glo die medaljes is teruggevind nie.” Maroela Media het vroeër berig die medaljes is in ŉ kluis in Murray se ouers se huis in Selborne in Oos-Londen gehou. Daar is Vrydagaand of Saterdag in die vroeë oggendure by die huis ingebreek terwyl die gesin vir ŉ paar dae weg was. Murray se ma het Saterdag besef daar is by die huis ingebreek toe sy vinnig wou gaan seker maak alles is nog in orde. Die alarmstelsel is gedeaktiveer en volgens Murray het hulle nie ŉ kennisgewing ontvang nie. Huishoudelike items soos televisiestelle asook juweliersware is gesteel. Die inbrekers kon egter ook daarin slaag om die kluis oop te breek en Breetzke se goue medaljes te steel. Murray en sy gesin het juis oor die feestyd by Breetzke gekuier by haar huis in Cinsta-Oos buite Oos-Londen.